Razvodi škode okolišu
Razvodom se jedno kućanstvo pretvori u barem dva nova, koja trebaju dva odvojena prostora za život, trošeći dvostruko više energije
Veliki se broj ljudi brine zbog globalnog zatopljenja i utjecaja koje civilizacija ima na ovo stanje. No, na taj problem utječu i neki socijalni trendovi. "Vozite se manje automobilima!". "Koristite što manje fosilnih goriva!" "Smanjite količinu ispuštanja plinova u atmosferu!". Sve ove naputke do sada smo čuli nebrojeno puta. "Ostanite u braku ako želite sačuvati okolinu!" nova je poruka koju su javnosti uputili profesor Jiangou Liu i njegove kolege. Naime, na istraživanjima, koja su inicijalno provedena u Kini, primijetili su da broj kućanstava raste puno brže nego broj stanovnika u toj populaciji. Nije trebalo dugo da se pokaže kako ovaj fenomen nije vezan samo za Kinu. I mnogi drugi dijelovi svijeta su pokazali isti trend. "Čak i u regijama u kojima je broj stanovnika bio u opadanju, mi smo još uvijek uočili drastičan porast u broju kućanstava. Razlog za ovo stanje je smanjenje veličine kućanstava," kaže Liu. A pod 'veličinom kućanstva' podrazumijeva se broj ljudi koji žive u zajednici. Najvažniji uzrok ovog smanjenja su rastave braka. Profesor Liu kaže da su osobe u braku štedljivije i da im treba manje prostora za život. Razvodom se jedno kućanstvo pretvori u barem dva nova. Ova nova kućanstva sada trebaju dva odvojena prostora za život koja su, u većini slučajeva, prostorno veća negoli je bilo zajedničko kućanstvo. Zato se gradi više stanova, uništava se više zemljišta i više se energije koristi za ovu gradnju. Pojavu je profesor Liu zapazio i u razvijenim i u zemljama u razvoju. Daje nam još jedan primjer. "Paljenjem svjetla u jednoj prostoriji, sve osobe u toj prostoriji imaju od toga korist. Bez obzira koliko ih ima u prostoriji, jedna osoba ili petero ljudi izvući će korist od istog potroška energije," kaže Liu. Dodaje kako, prema njegovim proračunima, samo u Sjedinjenim Državama razdvajanje kućanstava, uzrokovano rastavom braka, potroši dodatnih 700 milijardi kilovat-sati električne energije i preko 1200 milijardi litara vode. Njegova je poruka jasna – jedan od načina za zaštitu okoline je ostati u braku. Ili barem ostati u zajedničkom kućanstvu ako se već ne može spriječiti formalno razdvajanje. A pomoći će i svaka druga odluka koja povećava broj ukućana u jednom kućanstvu umjesto stvaranja dodatnih kućanstava. Rad profesore Liua objavljen je u časopisu Proceedings of the National Academy of Sciences.